EFF dreig om by ‘Kolwyntjie’-kleuterskool te betoogDie foto is digitaal gemanipuleer om die kinders se identiteit te beskerm. Die EFF in Pretoria het ŉ kennisgewing aan sy ondersteuners gestuur om Vrydag by die sogenaamde “Kolwyntjie”-kleuterskool in Centurion bymekaar te kom om oor “rassisme” te betoog. Die skoolhoof, wie se naam weens veiligheidsredes weerhou word, het aan Maroela Media gesê hulle is bewus van die dreigement en het die skool vir die dag gesluit en veiligheid daar versterk. Die skoolhoof ontvang sedert Donderdag dreigemente dat die skool afgebrand of toegemaak gaan word nadat ŉ ouer ŉ foto op sosiale media gedeel het waarin dit lyk asof kinders volgens ras geskei is. Die foto is van ses wit kinders wat saam by ŉ tafeltjie sit en kolwyntjies eet, terwyl ŉ swart 19 maande oue meisie alleen by ŉ tafel langsaan sit, skynbaar sonder ŉ kolwyntjie. Volgens die hoof het een van die kinders by die kleuterskool Woensdag verjaar en haar ma het kolwyntjies saam skool toe gestuur. Sy het verduidelik die betrokke meisie het saam met ŉ ander kind gespeel terwyl die ander ses kinders solank gaan sit het. Die onderwyser het hierna haar assistent gevra om die ander twee meisies na die tafels toe te bring. Sy het albei by die ander tafel laat sit, aangesien daar net plek vir ses kinders per tafel is. Net toe sy die foto wou neem, het die ander meisie begin huil, waarna die assistent haar opgetel het. Dit is toe dat die foto geneem is. “As ŉ mens die foto vergroot, kan ŉ mens sien die meisie hou ŉ kolwyntjie in haar hand. Daar is egter nie versiersuiker op nie, omdat die juffrou dit afgehaal het, want die meisie hou nie van versiersuiker nie,” het die juffrou gesê. Lees vorige stories oor die “Kolwyntjie”-kleuterskool op Maroela Media.